DBV hof toe om ‘Alldays-slagting’ te keerEen van die houtplatforms wat glo vir die dryfjag opgerig is. Foto: Twitter Die nasionale Dierebeskermingsvereniging (DBV) het Maandag die hof genader in ŉ poging om ŉ reuse-dryfjag (“driven hunt”) by Alldays in Limpopo te probeer verhoed. Die dryfjag, wat die DBV “die Alldays-slagting” noem, is glo beplan vir hierdie week op ŉ plaas genaamd Braam Plaas. Ainsley Hay, bestuurder van die DBV se wildbeskermingseenheid, het aan Maroela Media gesê ŉ strook van ongeveer twee kilometer op die plaas is ontbos en honderde houtplatforms is al langs die strook grond opgerig. Jagters sit dan op hierdie platforms terwyl ŉ groot verskeidenheid wild in die strook af gejaag word sodat die jagters hulle kan skiet. Inwoners van die gemeenskap word betaal om in ŉ reguit ry met groot metaaldromme te stap en die diere so aan te jaag. Hay het gesê omdat die diere verskrik is en hardloop, is dit nie vir die jagters moontlik om versigtig te mik en seker te maak dat die diere op ŉ menslike wyse doodgeskiet word nie. “’n Bron het vir ons vertel dat die diere sommer enige plek [op hul lywe] geskiet word en soms ŉ paar keer, dermate dat die vleis nie agterna gebruik kan word om te eet nie. Die jag is suiwer vir die vermaak van jagters,” het sy gesê. “Honderde diere sal geskiet word, beseer word en ly.” Die ingang na die plaas waar die dryfjag glo sou plaasvind. Foto: Facebook Volgens Hay is dit die eerste keer dat die DBV van ŉ dryfjag bewus word, en sy weet dus nie of dit al voorheen in Suid-Afrika plaasgevind het nie. Sy het gesê dit is ŉ Europese gebruik wat oor die algemeen nie in Suid-Afrika gevolg word nie. Daarom word dit ook nie volgens wetgewing verbied nie. Sy het gesê hierdie dryfjag sal glo deur Europese jagters gedoen word, maar professionele jagters van Suid-Afrika sal hulle vergesel. Die grond waarop die dryfjag gedoen word, is glo ŉ “gemeenskapsplaas” wat in 2009 deur ’n grondeis bekom is. “Ons sal die landdroshof nader om ŉ hofbevel te kry om hierdie dryfjag te keer, maar dit is nie ŉ langtermyn-oplossing nie. Dryfjag is nie onwettig nie. Al hoe ons hierdie skokkende praktyk kan stop, is om dit onwettig in alle provinsies te maak – en dit lê in die hande van die regering.” Hay het gesê die DBV is ook tans in gesprek met die departement van toerisme en omgewingsake om vas te stel of hulle bewus is van hoe oneties dryfjagtogte is en die moontlikheid te ondersoek om dit onwettig te verklaar. Burckels Napo, woordvoerder van Limpopo se departement van toerisme en omgewingsake, het aan Maroela Media gesê die departement is bewus van die beplande dryfjag in Alldays en ondersoek tans die saak. ŉ Verklaring oor die aangeleentheid sal later Maandag uitgereik word.